

**ข้อบังคับมหาวิทยาลัยธรรมศาสตร์**

ว่าด้วยโครงสร้างและการบริหารงานภายในส่วนงาน   
(ฉบับที่ ๗) พ.ศ. ๒๕๖๒

**........................................................**

โดยที่เป็นการสมควรแก้ไขข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน พ.ศ. ๒๕๕๙ แก้ไขเพิ่มเติมฉบับที่ ๖ พ.ศ. ๒๕๖๑

อาศัยอำนาจตามความในมาตรา ๒๓ (๒) ประกอบมาตรา ๑๐ มาตรา ๔๔ มาตรา ๔๖ มาตรา ๔๗   
มาตรา ๔๘ มาตรา ๕๐ และมาตรา ๕๑ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘   
และโดยมติสภามหาวิทยาลัยในการประชุมครั้งที่ ๑๒/๒๕๖๑ เมื่อวันที่ ๒๔ ธันวาคม พ.ศ. ๒๕๖๑   
ให้ออกข้อบังคับไว้ดังต่อไปนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน (ฉบับที่ ๗) พ.ศ. ๒๕๖๒”

**ข้อ ๒** ข้อบังคับนี้ให้มีผลใช้บังคับถัดจากวันประกาศเป็นต้นไป

**ข้อ ๓** ให้ยกเลิกความในข้อ ๘ องค์ประกอบคณะกรรมการสรรหาคณบดี ของข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วน พ.ศ. ๒๕๕๙ ที่แก้ไขเพิ่มเติมถึง  
ฉบับที่ ๖พ.ศ. ๒๕๖๑ และให้ใช้ความต่อไปนี้แทน

**“ข้อ ๘ องค์ประกอบคณะกรรมการสรรหาคณบดี**

ให้มีคณะกรรมการสรรหาคณบดีที่สภามหาวิทยาลัยแต่งตั้ง ประกอบด้วย

(๑) กรรมการสภามหาวิทยาลัยผู้ทรงคุณวุฒิที่สภามหาวิทยาลัยมอบหมายคนหนึ่ง  
เป็นประธานกรรมการ

(๒) อธิการบดี เป็นรองประธานกรรมการ

(๓) ประธานสภาอาจารย์ เป็นกรรมการ

(๔) ผู้แทนคณาจารย์ประจำคณะหรือวิทยาลัย จำนวนหนึ่งคน เป็นกรรมการ

(๕) ผู้แทนผู้ปฏิบัติงานในมหาวิทยาลัยที่มิใช่คณาจารย์ประจำของคณะหรือวิทยาลัย   
จำนวนหนึ่งคน เป็นกรรมการ

(๖) ผู้ทรงคุณวุฒิภายนอก จำนวนหนึ่งคน เป็นกรรมการ

(๗) เลขานุการสภามหาวิทยาลัย เป็นเลขานุการ

ให้ผู้อำนวยการสำนักงานสภามหาวิทยาลัยเป็นผู้ช่วยเลขานุการ และอาจให้มีผู้ช่วยเลขานุการที่แต่งตั้งจากเจ้าหน้าที่ของสำนักงานเลขานุการสภามหาวิทยาลัยอีกหนึ่งคนก็ได้

ในกรณีประธานกรรมการพ้นจากตำแหน่งกรรมการสภามหาวิทยาลัยตามวาระ ให้ปฏิบัติหน้าที่เป็นประธานกรรมการต่อไปจนกว่าการดำเนินการสรรหาคณบดีจะเสร็จสิ้น แต่หากผู้นั้นไม่ประสงค์จะเป็นประธานกรรมการ ให้สภามหาวิทยาลัยแต่งตั้งกรรมการสภามหาวิทยาลัยผู้ทรงคุณวุฒิคนอื่นเป็นประธานกรรมการแทน

ในกรณีที่กรรมการตาม (๔) พ้นจากการเป็นคณาจารย์ประจำของคณะหรือวิทยาลัย หรือกรรมการตาม (๕) พ้นจากการเป็นผู้ปฏิบัติงานในมหาวิทยาลัยที่มิใช่คณาจารย์ประจำของคณะหรือวิทยาลัย  
ให้ผู้นั้นพ้นจากตำแหน่งกรรมการ

ในกรณีที่ไม่มีกรรมการตาม (๓) หรือมีการพ้นจากตำแหน่งกรรมการตามวรรคสี่   
ให้คณะกรรมการสรรหาคณบดีประกอบด้วยกรรมการเท่าที่มี

**ข้อ ๔** ให้ยกเลิกความในข้อ ๕๙ องค์ประกอบคณะกรรมการสรรหา ของข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน พ.ศ. ๒๕๕๙ ที่แก้ไขเพิ่มเติมถึงฉบับที่ ๖ พ.ศ. ๒๕๖๑ และให้ใช้ความต่อไปนี้แทน

**“ข้อ ๕๙ องค์ประกอบคณะกรรมการสรรหาผู้อำนวยการสถาบันหรือสำนัก**

ให้มีคณะกรรมการสรรหาผู้อำนวยการสถาบันหรือสำนักที่สภามหาวิทยาลัยแต่งตั้ง ประกอบด้วย

(๑) อธิการบดี เป็นประธานกรรมการ

(๒) กรรมการสภามหาวิทยาลัยที่เป็นผู้ทรงคุณวุฒิที่สภามหาวิทยาลัยมอบหมายคนหนึ่ง   
เป็นกรรมการ

(๓) ประธานสภาอาจารย์ และประธานสภาพนักงานมหาวิทยาลัย เป็นกรรมการ

(๔) ผู้แทนปฏิบัติงานในมหาวิทยาลัยของสถาบันหรือสำนัก จำนวนหนึ่งคน เป็นกรรมการ

(๕) ผู้ทรงคุณวุฒิภายนอกที่คณะกรรมการประจำสถาบันหรือสำนักเสนอชื่อ จำนวนสองคน   
เป็นกรรมการ

(๖) เลขานุการสภามหาวิทยาลัย เป็นเลขานุการ

ให้ผู้อำนวยการสำนักงานสภามหาวิทยาลัยเป็นผู้ช่วยเลขานุการ และอาจให้มีผู้ช่วยเลขานุการที่แต่งตั้งจากเจ้าหน้าที่ของสำนักงานเลขานุการสภามหาวิทยาลัยอีกหนึ่งคนก็ได้

ในกรณีกรรมการตาม (๒) พ้นจากตำแหน่งกรรมการสภามหาวิทยาลัยตามวาระ ให้ผู้นั้นปฏิบัติหน้าที่กรรมการต่อไปจนกว่าการดำเนินการสรรหาผู้อำนวยการสถาบันหรือสำนักจะเสร็จสิ้น แต่หากผู้นั้นไม่ประสงค์จะเป็นกรรมการ ให้สภามหาวิทยาลัยแต่งตั้งกรรมการสภามหาวิทยาลัยผู้ทรงคุณวุฒิคนอื่นเป็นกรรมการแทน

ในกรณีกรรมการตาม (๔) พ้นจากการเป็นผู้ปฏิบัติงานในมหาวิทยาลัยของสถาบันหรือสำนักให้พ้นจากตำแหน่งกรรมการ

ในกรณีที่ไม่มีกรรมการตาม (๓) หรือมีการพ้นจากตำแหน่งกรรมการตามวรรคสี่ให้คณะกรรมการ  
สรรหาผู้อำนวยการสถาบันหรือสำนักประกอบด้วยกรรมการเท่าที่มี

ประกาศ ณ วันที่ ๖ กุมภาพันธ์ พ.ศ. ๒๕๖๒

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย